Diari Oficial de la Generalitat Valenciana


Sumari del DOGV 3331, del 16-09-1998 (1998/7734)

RESOLUCIÓ de 9 de setembre de 1998, de la Direcció General per al Desenvolupament Sostenible, per la qual es prorroga el règim de caça controlada i es declara un refugi de caça a la marjal del Moro, de Sagunt (València).
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3331

Data del DOGV
:   16-09-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/7734


Data del document
:   09-09-1998

Organisme emissor
:   Conselleria de Medi Ambient

Tipus de document
:   Resolució

Anàlisi jurídica

RESOLUCIÓ de 9 de setembre de 1998, de la Direcció General per al Desenvolupament Sostenible, per la qual es prorroga el règim de caça controlada i es declara un refugi de caça a la marjal del Moro, de Sagunt (València). [1998/A7734]
  
La protecció, conservació, foment i ordenat aprofitament de la riquesa cinegètica de la marjal del Moro (terme municipal de Sagunt) va motivar la Resolució de 30 de setembre de 1988, de la Direcció General de la Producció Agrària, de la Conselleria d'Agricultura i Pesca, de declaració d'aquests terrenys com a sotmesos a règim de caça controlada, per un període de 10 anys.
  
Posteriorment, els resultats de la gestió d'aquest espai i la recuperació d'espècies i comunitats va motivar la seua inclusió en l'Inventari de Zones d'Especial Protecció per a les Aus (ZEPA), a l'empara del que disposa la directriu 79/409/CEE, per les seues poblacions d'aus nidificants i hivernants que li atorguen un interés comunitari. Arran d'aquesta declaració, l'espai s'ha inclòs en el programa LIFE de recuperació del xarxet marbrenc (Marmaronetta angustirostris) i manté una important població de polla blava (Porphyrio porphyrio), totes dues espècies catalogades com a «en perill d'extinció» pel Decret 265/1994, de 20 de desembre, del Govern Valencià.
  
Per tot això, i a l'empara de l'article 11 de la Llei 1/1970, de 4 d'abril, de Caça, i de l'article 12 del seu reglament, fent ús de les facultats que tinc atribuïdes, resolc:
  
Article 1
  
1. Els terrenys propietat de la Generalitat Valenciana, els límits dels quals quedaven establits en l'esmentada Resolució de 30 de setembre de 1988, de la Direcció General de la Producció Agrària de la Conselleria d'Agricultura i Pesca, queden subdividits en els següents sectors, amb límits definits en els annexos I i II d'aquesta resolució:
  
Sector A: zona exterior, fora del límit de la ZEPA.
  
Sector B: zona interior, dins del límit de la ZEPA.
  
Sector C: marjal centre.
  
Sector D: marjal nord.
  
2. Es prorroga en el sector A durant tres anys el règim de zona de caça controlada establit en la Resolució de 30 de setembre de 1988, amb les següents limitacions:
  
a. No podrà exercir-se la modalitat cinegètica de mitja veda
  
b. La caça en la dita zona tindrà lloc amb el calendari i condicions que dispose la Direcció Territorial de Medi Ambient de València, a proposta dels adjudicataris de l'activitat cinegètica.
  
c. En acabar els tres anys, i mentre no s'hi establisca cap altra renovació o canvi de règim cinegètic, queda prohibida permanentment tota activitat cinegètica.
  
3. Es declaren com a refugi de caça els terrenys inclosos en el sector B.
  
4. Es prorroga en el sector C durant un any el règim de caça controlada en els mateixos termes i condicions que les de l'article 1.2.a i 1.2.b. Acabat aquest termini, que tindrà el caràcter d'improrrogable, aquests terrenys passaran al règim de refugi de caça.
  
5. Es prorroga en el sector D durant tres anys el règim de caça controlada en els mateixos termes i condicions que les de l'article 1.2a i 1.2b. Acabat aquest termini, que tindrà el caràcter d'improrrogable, aquests terrenys passaran al règim de refugi de caça.
  
Article 2
  
En el refugi de caça, i per tal d'assegurar la conservació de les espècies de fauna, estarà prohibit, permanentment, l'exercici de la caça.
  
No obstant això, quan hi haja raons d'ordre biològic, tècnic o científic que aconsellen la captura o reducció de determinats exemplars, el director territorial de la Conselleria de Medi Ambient de València, després de previ informe tècnic del Servei de Protecció de les Espècies, podrà concedir l'oportuna autorització i fixar les condicions aplicables en cada cas.
  
Article 3
  
Els terrenys que passen a ser refugi de caça se senyalitzaran amb les tauletes corresponents, segons el model establit en la Resolució de 26 d'abril de 1988, de la Conselleria d'Agricultura i Pesca.
  
DISPOSICIÓ FINAL
  
Aquesta resolució entrarà en vigor el dia de la seua publicació en el Diari Oficial de la Generalitat Valenciana.
  
València, 9 de setembre de 1998. - El director general per al Desenvolupament Sostenible: Ricardo Jiménez Peydró.
  
ANNEX I
  
Límits de la zona objecte de regulació: els establits en la Resolució de 30 de setembre de 1988, publicada en el Diari Oficial de la Generalitat Valenciana número 920, d'11 d'octubre de 1988.
  
Límits dels sectors:
  
Entre els sectors A i B: camí de les Alqueries fins a l'Alqueria de l'Arrendador, seguint pel camí de les Pedres Altes fins a la sèquia de l'Arrif. Al llarg d'aquesta sèquia fins a la confluència amb el camí de l'Assagador i des d'aquest punt en línia recta fins a la línia de costa junt al límit sud del poblat del Grau Vell.
  
Del sector C: pel camí del Pas de les Egües fins a la línia de costa. Al llarg d'aquesta cap al camí del Rampete i seguint-lo fins al camí de l'Assagador. Continua per aquest cap a la intersecció amb el camí del Pas de les Egües.